
RAPORT DE SPECIALITATE

privind aprobarea documentației tehnico-economice faza DALI și a indicatorilor tehnico-economici pentru obiectivul de investiție „Școala Gimnazială nr.15, Timișoara - Reabilitare și etajare imobil existent parter, corp B – 2 magazii si atelier parter rezultând imobil Parter + 1 Etaj, spații pentru învățământ (sală funcțională și clase)  și reabilitare termică Corp A – clădire școală P+1E” 


Municipiul Timișoara – Direcția Incubator de Proiecte a depus în luna februarie 2022 fișa de proiect cu titlul „Școala Gimnazială nr.15, Timișoara - Reabilitare și etajare imobil existent parter, corp B – 2 magazii si atelier parter rezultând imobil Parter + 1 Etaj, spații pentru învățământ (sală funcțională și clase)  și reabilitare termică Corp A – clădire școală P+1E” în cadrul apelului de selecție nr. POR/GAL Timișoara/2021/9/5/OS9 lansat de Grupul de Acțiune Locală Timișoara. În urma evaluării tehnice și financiare, fișa de proiect a fost selectată pentru finanțare. 

Proiectul propus are ca scop reabilitarea imobilului situat pe str. Chișodei nr.1/A din Timișoara, fiind  păstrată destinaţia şi funcţiunea actuală - școală pentru corpul  A și pentru corpul B se va schimba destinația din magazii și ateliere în școală.

Investiția este preconizată a fi depusă spre obtinerea de finanțare nerambursabilă.

Fondurile nerambursabile reprezintă o oportunitate aflată la dispoziția autorității publice locale de a suplimenta fondurilor disponibile din bugetul local, în vederea soluționării nevoilor existente a comunității locale, conform competențelor și reponsabilităților ce îi revin conform OUG nr.57/2019. Indiferent de forma de finanțare a investiției, autoritățile publice locale au obligația de a interveni pentru a rezolva problemele comunității locale, primordial sursei de finanțare.

Proiectul contribuie la asigurarea complementarității intervențiilor soft/hard la nivelul Planului de acțiune al SDL, așa cum este descris în Matricea de corespondență privind complementaritatea intervențiilor subsumate listei indicative de intervenții pentru care se intenționează solicitare finanțării din POCU 2014-2020 și din POR 2014-2020 ( Anexa 20 a SDL aprobate).

Unitatea de învățământ Școala Gimnazială nr.15 din zona Fratelia/Chișodei, este situată în imediata apropiere a teritoriului vizat prin „ Strategia de Dezvoltare  Locală elaborată de Asociația Grupul de Acțiune Locală Freidorf”. În Strategie se precizează că teritoriul vizat se extinde și în alte zone, inclusive în Fratelia, locația unității de învățământ care este vizată de acest proiect.


Situatia existentă se prezintă astfel:  


Școala Gimnazială nr.15 din Municipiul Timișoara, este amplasată în zona de sud a orașului și ocupă o parcelă, de formă trapezoidală,  în suprafață de 3.359,00 mp cu deschidere și front la două străzi ( str.Chișodei și str. Herculane ) fiind învecinată cu Biserica Ortodoxă din Zona Fratelia, alături de care formează centrul de cartier.  Ansamblu studiat, este format din:
 -Corp A - P+1E – 624 mp –școală primară și gimnazială

- Corp B – P- 176 mp – anexă

Ambele clădiri, împreună cu terenul de sport și zonele verzi aferente, formează un ansamblu de învățământ gimnazial și primar ce constituie infrastructura de învățământ din zona de sud a Municipiului Timișoara, destinată copiilor din cartierele Fratelia și zona Aleea Chișodei.

Corpul A, școală P+1E, are în plan forma literei L, fiind retras de la frontul stradal str.Chișodei, iar Corpul B – 2 magazii și atelier P – reprezintă o anexă amplasată pe parcela studiată la limita de proprietate ( front stradal ) de pe str.Herculane.  
În situația actuală a infrastructurii de învățământ doar Corpul A are funcțiune de școala, Corpul B având funcțiune de anexă ce adăpostește spații de depozitare și ateliere care nu mai sunt utilizate de cel puțin 15 ani.
Corpul A în regim de înălțime P+1E adăpostește activitatea principală a școlii unde își desfășoară în prezent activitatea cursul primar și gimnazial ( cca 311 elevi ) și a fost renovat superficial la nivelul fațadelor, în sensul aplicării de zugrăveli și reparații exterioare de mică anvergură. În prezent, fațadele sunt conformate în trendul anilor 70, avînd multe detalii liniare iesite din plan.Soluțiile finisajelor alese atunci s-au dovedit lipsite de durabilitate fațadele prezentând deteriorări de tencuieli, desprinderi de șorțuri, zone de neetanșeitate la tâmplărie. Gama cromatică folosită este nepotrivită și face notă discordantă cu zona de locuit din împrejurimi. De asemenea, sunt deteriorări legate de hidroizolarea elementelor ieșite din planul fațadei, cornișă, glafuri, ornamente. La nivelul ultimului planșeu nu există o izolare termică corespunzătoare a claselor față de spațiul podului, confortul termic interior și consumul de energie fiind deficitare.Corpul A a fost supus analizei doar din punct de vedere al economiei de energie, fiind necesară aducerea acestuia la cerințele de calitate specifice.

Situația existentă a Corpului B este una care nu corespunde cerințelor de exoploatare necesare unei clădiri pentru învățământ, imobilul fiind într-o stare de degradare din punct de vedere al structurii, finisajelor, instalațiilor și dotărilor curente. În acest sens se impun refaceri ale finisajelor, pardoselilor, înlocurea tâmplîriilor, extinderea în plan cu cca.2 m lățime, etajarea și refacerea tipului de învelitoare, amplasarea de instalații de apă, încălzire, electrice și ventilații ș în mod special consolidarea structurii în vederea etajării.

        Starea Corpului B este una deosebit de precară, cu deficiențe majore legate de siguranța structurii, condițiilor de izolare termică și hidrofugă, asigurării condițiilor de climat, iluminat, umiditate, încălzire, etc.

Corpul B este într-o stare avansată de degradare, atât pe partea de structură și acoperiș/învelitoare, dar și pe partea de finisaje interioare/exterioare și tâmplării și instalații. La nivelul structurii nu sunt deficiențe de stabilitate la nivelul fundațiilor, zidurile transversale nu sunt suficient confinate cu cele longitudinale, planșeul de lemn peste parter este deteriorat, învelitoarea are zone lipsă, parțial a fost înlocuită tabla așezată neetanș și mixată cu zone acoperite cu țiglă. Întreaga clădire anexă nu poate fi utilizată în prezent datorită deficiențelor. De asemenea funcțiunea existentă în prezent în clădire ( magazii și atelier ), este o funcțiune care, din punct de vedere al beneficiarului, nu mai este necesară unei clădiri pentru învățământul gimnazial, modernă. Activitatea școlară necesitând o extindere pentru asigurarea orelor într-un singur schimb pentru toți copiii înscriși în unitatea de învătământ, prin urmare fiind imperios necesară refuncționalizarea, recompartimentarea și etajarea, pentru a putea îngloba necesarul de spații de săli de clasă pentru desfășurarea procesului de învățământ și eliberarea programului pentru programul after school de după amiază, program important în comunitățile sărace/defavorizate.

Pe de altă parte numărul de copii în creștere în zona Fratelia/Chișodei, proveniența acestor familii sărace sau de etnie romă, constituie necesități pentru care Primăria Municipiului Timișoara a demarat realizarea prezentei documentații în scopul transformării Corpului B de clădire într-o clădire modernă cu destinația de școală, prin extinderea și etajarea acesteia pentru a asigura 4 noi săli de clasă și funcțiuni conexe acestora. De asemenea, odată cu modernizarea corpului B se va realiza și reabilitarea termică a corpului A, pentru îmbunătățirea eficienței energetice a clădirii de învățământ existente și pentru a realiza o economie de energie prin transformarea Corpului A într-o clădire sustenabilă din punct de vedere energetic.

Obiective preconizate a fi atinse prin realizarea investiției publice: 

       Obiectivul general al proiectului este îmbunătățirea nivelului educațional prin cresterea accesului și participării la educația timpurie/învățământ primar și gimnazial, precum și reducerea abandonului scolar.

       Obiectivele specifice ale proiectului sunt:

        - Creșterea numărului de participanți la procesul educațional la Școala Gimnazială Nr. 15;

        -Asigurarea calitativă și cantitativă a spațiilor și dotărilor necesare activități educaționale la Școala Gimnazială Nr.15 din Timișoara;

În vederea realizării obiectivului de investiții "Reabilitare, etajare și extindere imobil existent Parter, corp B – 2 magazii și atelier Parter, rezultând imobil Parter + 1 Etaj, spații pentru învățământ ( sală multifuncțională și clase).  Reabilitare termică corp A – Clădire Școală P+1E " la Școala Gimnazială nr.15 din Timișoara, str.Chișodei nr.1, s-a întocmit Expertiza tehnică nr.7586/2022 de către expert tehnic Marin Marin și Documentația de Audit Energetic ing.Horațiu Emil Pascu.

Lucrările propuse sunt:

Corp A clădire şcoala: - reabilitare termica clădire şcoala gimnaziala P+1E, prin izolare/anvelopare cu polistiren la pereţii exteriori în suprafaţă de cca. 1120mp, izolare planseu peste ultimul etaj (630mp), si schimbarea finisajelor exterioare.
Din punct de vedere volumetric clădirea existentă nu se modifică, volumul rămânâd neschimbat. Singura modificare morfologica, fara impact major asupra volumetriei, este eliminarea elementelor decorative de pe faţade din jurul golurilor si anveloparea termica exterioara.

Corpul B anexa: - reabilitare, etajare si extindere imobil existent Parter, rezultând corp anexa în regim de inaltime P+1E; - modificări interioare în scopul adăpostirii a 4 sali noi de clasa și a unui spaţiu recreațional/sala multifuncţională cu funcţiuni anexe: - grupuri sanitare pentru elevi pe sexe, casa de scara care sa asigure circulaţia intre nivele, depozit curăţenie. Corpul B se va extinde pe latime in plan pana la dimensiunile de 7,80m x 29.94m si va avea o suprafaţa construită desfăşurată finala de 477,40 mp. Astfel aceasta devine dintr-o clădire cu funcţiunea de atelier si magazii la parter, o clădire P+1E cu funcţiunea de invatamant (4 Sali de clasa + spaţiu recreatie/multifuncţional + bai si anexe).
Accesul în cladirea Corp B propusă se va realiza din curtea existentă a școlii dinspre terenul de sport și str. Herculane, pastrandu-se ambele accese pe parcela atât cel principal în incinta școlii din str.Chisodei cât şi accesul secundar de pe str. Herculane. Construcţia rezultată va avea pentru Corpul B, un regim de inaltime de P+1E  cu următoarele funcţiuni:

-La Parter: sală de clasă1, sală de clasă 2, hol acces, hol distribuţie, casă scară spre etaj, grup sanitar baieți, grup sanitar fete, grup sanitar persoane cu handicap,

-La Etaj: sală de clasă 3, sală de clasă 4, hol nivel, spaţiu recreație/sală multifuncţională, casă de scară, depozitare materiale curăţenie, grup sanitar profesori.
Pentru a putea asigura condiţiile necesare pentru schimbarea funcţiunii, imobilul existent trebuie supus unor lucrări constructive de modificări, extindere, etajare, recompartimentare interioara și exterioare care constau în principal în:
Corp A
· Curățarea întregilor faţade existente de rezaliduri, extensii din planul faţadei
· anveloparea termica a clădirii cu polistiren
· amplasarea de panouri fotovoltaice pe acoperişul clădirii
Corp B
· desfacerea compartimentărilor și finisajelor interioare existente
· consolidarea stucturii de rezistență: subzidiri, extinderea fundaţiilor, realizarea unei infra/suprastructuri mixte de BA cu deschideri mari pentru acomodarea sălilor de clasă, rețeserea zidăriei parter, realizarea planșeu nou din beton armat peste parter
· realizarea unei scări noi de acces la etaj din B.A., dimensionată pentru asigurarea normelor PSI
· realizarea etajului (structură/zidărie/planșeu peste etaj) B.A.
· reconfigurarea golurilor de uși și ferestre pe faţadele parterului
· realizarea unei şarpante noi cu învelitoare din tablă lisă
· realizarea conform normelor, a stratificațiilor acoperișului/fațadelor pentru asigurarea cerinţelor legate de hidroizolare, izolare termică, fonoizolare, ignifugare, siguranţă la foc.
· recompartimentarea interioară a clădirii pentru adapostirea unui număr de 4 sali de clasă, o sală multifuncțională/spațiu recreaţie si restul de spații aferente acestora
· modernizarea faţadelor la nivel de izolaţii termice și finisaje
· schimbarea tâmplăriilor în conformitate cu noile goluri și normelor de izolare termică și fonică
· reconsiderarea finisajelor exterioare în corelare cu noua funcţiune.
· reconsiderarea și modernizarea finisajelor interioare în corelare cu noua funcţiune.
· reconsiderarea și modernizarea instalaţiilor termice, sanitare și electrice în corelare cu noua funcţiune.
· mobilarea clădirii conform cerinţelor din domeniul clădirilor pentru educaţie în conformitate cu ordinul MS 1456/2020 art.8 pentru aprobarea Normelor de igienă din unităţile pentru ocrotirea, educarea, instruirea, odihna şi recreerea copiilor şi tinerilor
· amenajarea exteriorului clădirii si a incintei in sensul asigurării zonelor verzi necesare conform CU și legislaţiei în vigoare de 5% din suprafaţa parcelei.
· reconfigurarea acceselor auto si pietonale pe parcela, care sa asigure inclusiv accesul maşinii de pompieri de 3,8m latime, la cel puţin 2 faţade ale fiecărei clădiri din incintă.
Din punct de vedere volumetric clădirea existenta Corp B își modifică regimul de înălțime din parter devine o clădire cu parter și un etaj, iar în plan se extinde cu cca. 2.00m pe lățime.
În consecinţă,  anexa existenta va fi recompartimentată astfel încât să asigure spații pentru activitatea școlară a unui număr de 96 de copii și 4 profesori în 4 Săli de clasă și ocazional în spaţiu recreație/spațiu multifuncțional.
· Parterul clădirii Corp B se propune a fi recompartimentat astfel încât să adăpostească o sală de clasă și o sală multifunțională

· Etajul clădirii Corp B se propune a fi recompartimentat astfel încât să adăpostească săli de clasă - spaţiu recreație/spațiu multifuncțional.
Documentația tehnico-economică, faza DALI, pentru obiectivul de investiții „Școala Gimnazială nr.15, Timișoara - Reabilitare și etajare imobil existent parter, corp B – 2 magazii si atelier parter rezultând imobil Parter + 1 Etaj, spații pentru învățământ (sală funcțională și clase)  și reabilitare termică Corp A – clădire școală P+1E”, a fost întocmită de către SC ACTINGREEN SRL S.R.L.- Proiectant, elaborată prin grija unității de învățământ, investiția urmând a fi preluată și implementată mai departe de către Municipiul Timișoara, în calitate de solicitant al finanțării europene nerambursabile.
Ţinând cont de cele mai sus exprimate, propunem spre aprobarea Consiliului Local al Municipiului Timişoara:
· preluarea documentației tehnico-economice la faza D.A.L.I., inclusiv avizele aferente, în vederea continuării realizării investiției la clădirile Școlii Gimnaziale nr.15, instituție subordonată Consiliul Local Timișoara, prin UAT Municipiul Timișoara, în vederea depunerii spre finanțare a proiectului „Școala Gimnazială nr.15, Timișoara - Reabilitare și etajare imobil existent parter, corp B – 2 magazii si atelier parter rezultând imobil Parter + 1 Etaj, spații pentru învățământ (sală funcțională și clase)  și reabilitare termică Corp A – clădire școală P+1E”, cod proiect SMIS 155705;
· aprobarea documentației tehnico-economice faza DALI și a indicatorilor tehnico-economici pentru obiectivul de investiție „Școala Gimnazială nr.15, Timișoara - Reabilitare și etajare imobil existent parter, corp B – 2 magazii si atelier parter rezultând imobil Parter + 1 Etaj, spații pentru învățământ (sală funcțională și clase)  și reabilitare termică Corp A – clădire școală P+1E”;
· aprobarea Descrierii sumare a investiției pentru obiectivul de investiție: „Școala Gimnazială nr.15, Timișoara - Reabilitare și etajare imobil existent parter, corp B – 2 magazii si atelier parter rezultând imobil Parter + 1 Etaj, spații pentru învățământ (sală funcțională și clase)  și reabilitare termică Corp A – clădire școală P+1E”.
Luând în considerare prevederile legale expuse în prezentul raport, apreciem că Proiectul de hotărâre privind aprobarea documentatiei tehnico-economice faza DALI și a indicatorilor tehnico-economici pentru obiectivul de investiție „Școala Gimnazială nr.15, Timișoara - Reabilitare și etajare imobil existent parter, corp B – 2 magazii si atelier parter rezultând imobil Parter + 1 Etaj, spații pentru învățământ (sală funcțională și clase)  și reabilitare termică Corp A – clădire școală P+1E”, îndeplinește condițiile tehnice pentru a fi supus dezbaterii și aprobării plenului consiliului local.

Director Executiv,  



             Șef Serviciu Documentații Proiecte,
            Adriana DEACONU                                                                   Adina ȘUIU

